นายกรัฐมนตรี เปิดจุดคัดกรองผู้ป่วยโควิด-19 และโรงพยาบาลสนามแบบครบวงจร
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดจุดคัดกรองผู้ป่วยโควิด-19 และ รพ.สนามครบวงจร ของบริษัท ปตท. จำกัด (มหาชน) ผ่านระบบ Video Conference พร้อมกล่าวว่า รัฐบาลชื่นชมและขอบคุณภาคเอกชนที่ได้ประสานความร่วมมือกับกระทรวงสาธารณสุขและพันธมิตรทางการแพทย์ในการดำเนินการเพื่อแก้ไขปัญหาวิกฤติโควิด-19 ซึ่งรัฐบาลได้ออกมาตรการเพื่อรับมือกับเชื้อโควิด-19 มาอย่างต่อเนื่อง โดยมีการทำงานและประเมินสถานการณ์อย่างใกล้ชิด ทั้งการตรวจคัดกรองกลุ่มเสี่ยง การตรวจเชิงรุกในชุมชนอย่างทั่วถึงและรวดเร็ว การเร่งฉีดวัคซีนตามจำนวนที่ได้รับมาเพื่อสร้างภูมิคุ้มกัน การเปิดช่องทางให้เข้าถึงการรักษาและการกำหนดแนวทางดูแลผู้ป่วยที่บ้าน/ชุมชน รวมทั้งการจัดตั้งโรงพยาบาลสนามต่างๆ เพื่อรองรับผู้ป่วยที่มีจำนวนเพิ่มขึ้น ขณะเดียวกันยืนยันว่ารัฐบาลได้วางแผนบริหารจัดการสถานการณ์โควิด-19 มาโดยตลอด มีทั้งแผนงานหลัก แผนงานรองและแผนเผชิญเหตุตามสถานการณ์ที่เกิดขึ้น รวมทั้งปรับการดูแลผู้ป่วย ด้วยการพัฒนาศักยภาพของโรงพยาบาลสนามให้สามารถรองรับผู้ป่วยกลุ่มสีเหลืองและสีแดงได้มากขึ้นทั้งนี้สิ่งที่น่ายินดีที่ยอดผู้ติดเชื้อที่รักษาหายแล้วมีจำนวนใกล้เคียงหรือมากกว่าจำนวนผู้ติดเชื้อรายวัน แสดงให้เห็นว่าประสิทธิภาพการทำงานเริ่มดีขึ้น แต่สถานการณ์ก็ยังไม่น่าไว้วางใจ ดังนั้นจึงต้องมีการเตรียมแผนรองรับ โดยเฉพาะการสร้างโรงพยาบาลสนามแบบครบวงจรที่ภาคเอกชนเข้ามามีส่วนร่วม ซึ่งหวังว่าจะเป็นแบบอย่างสำหรับพื้นที่อื่นๆ ต่อไปนายกรัฐมนตรี กล่าวด้วยว่า รัฐบาลกำลังทำวิกฤตให้เป็นโอกาส โดยให้ความสำคัญทั้งเรื่องของความปลอดภัย สุขภาพประชาชนและเศรษฐกิจ ซึ่งช่วงเวลาวิกฤติทำให้ได้เห็นถึงความร่วมมือของทุกภาคส่วนและต้องขอบคุณภาคเอกชนที่เข้ามามีส่วนร่วมกับภาครัฐในการดำเนินงานต่างๆ เพื่อช่วยเหลือประชาชนที่ได้รับผลกระทบจากโรคโควิด-19 ทำให้สามารถเพิ่มขีดความสามารถในการดูแลรักษาผู้ป่วยได้